Johann Fust
Johann Fust var en tysk bogtrykker, Johann Gutenbergs kompagnon og financier. Fust kom fra en velhavende og indflydelsesrig familie i Mainz. Han antages oprindeligt at have været bankmand eller financier. I begyndelsen af 1450'erne vides det, at han lånte Johann Gutenberg 1600 gylden til at Gutenberg kunne videreføre sit trykkeri. Et lån, som Gutenberg misligeholdt. Ifølge Gutenberg var lånet rentefrit – men ikke ifølge Fust, der stævnede ham for både hovedstolen og 460 gylden i renter. Gutenberg gik fallit, og Fust overtog Gutenbergs værksted i Mainz og drev det med stor dygtighed videre i fællesskab med bogtrykkeren Peter Schöffer. Deres første store fælles værk var det prægtige Psalterium Moguntinum ("Mainz Psalteret"), færdigtrykt d. 14. august 1457 og den første inkunabel forsynet med nøjagtig udgivelsestidspunkt.